b'\n_START_ARTICLE_\nBranislav Mi\xc4\x87unovi\xc4\x87\n_START_SECTION_\n\xc5\xbdivotopis\n_START_PARAGRAPH_\nBranislav Mi\xc4\x87unovi\xc4\x87 je veleposlanik Crne Gore u Beogradu, biv\xc5\xa1i ministar kulture, kazali\xc5\xa1ni redatelj, dugogodi\xc5\xa1nji je profesor glume na Fakultetu dramskih umetnosti u Beogradu i na Fakultetu dramskih umjetnosti na Cetinju, gdje je i rukovoditelj poslijediplomskih studija, predsjednik Nacionalnog povjerenstva za UNESCO i Nacionalnog vije\xc4\x87a za kulturu._NEWLINE_Po\xc4\x8dasni je predsjednik Me\xc4\x91unarodne kazali\xc5\xa1ne mre\xc5\xbee NETA, po\xc4\x8dasni \xc4\x8dlan Me\xc4\x91unarodne akademije Mihai Eminesku i \xc4\x8dlan Senata Prijestolnice Cetinje._NEWLINE_1997. godine izabran je za ravnatelja obnovljenog Crnogorskog narodnog kazali\xc5\xa1ta. Njegovim umjetni\xc4\x8dkim doprinosom, menad\xc5\xbeerskim sposobnostima, kreiranjem repertoara i promicanjem imena ove klju\xc4\x8dne kulturne institucije u Crnoj Gori, ovaj teatar danas zauzima osobeno mjesto na kazali\xc5\xa1nome zemljovidu Europe. Od 2003. godine do o\xc5\xbeujka 2007. godine, obavljao je funkciju umjetni\xc4\x8dkog ravnatelja Crnogorskog narodnog kazali\xc5\xa1ta._NEWLINE_Branislav Mi\xc4\x87unovi\xc4\x87 za crnogorskoga ministra kulture biran je u tri mandata 2008. i 2010. godine te 2012. godine (na polo\xc5\xbeaju do prosinca 2013. godine kada je imenovan crnogorskim veleposlanikom u Srbiji).\n_START_SECTION_\nPredstave i festivali\n_START_PARAGRAPH_\nTijekom svoje karijere Mi\xc4\x87unovi\xc4\x87 je uglavnom re\xc5\xbeirao djela suvremenih autora: Aleksandra Popovi\xc4\x87a, Velimira Luki\xc4\x87a, Ljubomira Simovi\xc4\x87a, Veljka Radovi\xc4\x87a, Jordana Plevne\xc5\xa1a, Gorana Stefanovskog, Iva Bre\xc5\xa1ana, Gordana Mihi\xc4\x87a, Borislava Peki\xc4\x87a, Mirka Kova\xc4\x8da i drugih, u Jugoslavenskom dramskom kazali\xc5\xa1tu, Beogradskom dramskom kazali\xc5\xa1tu, Srpskom narodnom kazali\xc5\xa1tu u Novom Sadu, Hrvatskom narodnom kazali\xc5\xa1tu Ivana pl. Zajca u Rijeci, Narodnom kazali\xc5\xa1tu u Tuzli, Narodnom kazali\xc5\xa1tu u Ni\xc5\xa1u, Zvezdara teatru u Beogradu, na festivalu Barski ljetopis, Studentskom kulturnom centru u Beogradu.... Mnoge Mi\xc4\x87unovi\xc4\x87eve predstave uvr\xc5\xa1tene su u selekcije jugoslavenskih i me\xc4\x91unarodnih festivala (festival MESS - Sarajevo, Ex Ponto - Ljubljana, Sterijino pozorje, Gavelline ve\xc4\x8deri - Zagreb, festival Ohridsko ljeto, Festival festivala - Zemun, Susreti Joakim Vuji\xc4\x87, festival Dani komedije, Grad Teatar u Budvi, festival Barski ljetopis, festival Iberoamericano del tearto u Bogoti, Internacionalni teatarski festival Istanbul, Me\xc4\x91unarodni kazali\xc5\xa1ni festival "Balkanski teatarski prostor u Petrogradu ...). Mi\xc4\x87unovi\xc4\x87 je bio umjetni\xc4\x8dki direktor festivala i osniva\xc4\x8d kazali\xc5\xa1ne kolonije festivala Barski ljetopis._NEWLINE__NEWLINE_U Crnogorskom narodnom kazali\xc5\xa1tu je ostvario zna\xc4\x8dajne re\xc5\xbeije: \xe2\x80\x9cGospodska krv\xe2\x80\x9d Marka Kavaje, \xe2\x80\x9cSpasitelj\xe2\x80\x9d Vaska Ivanovi\xc4\x87a, \xe2\x80\x9cOdbrana i poslednji dani\xe2\x80\x9d i \xe2\x80\x9cObe\xc5\xa1enjak\xe2\x80\x9d Borislava Peki\xc4\x87a, \xe2\x80\x9cHasanaginica\xe2\x80\x9d Ljubomira Simovi\xc4\x87a, \xe2\x80\x9cRat i mir u Grudi\xe2\x80\x9d Veljka Radovi\xc4\x87a, \xe2\x80\x9cNora\xe2\x80\x9d Henrika Ibzena, \xe2\x80\x9eLa\xc5\xbeni car\xe2\x80\x9c Mirka Kova\xc4\x8da, \xe2\x80\x9eSan o Svetom Petru Cetinjskom\xe2\x80\x9c Mirjane Drljevi\xc4\x87 i Njego\xc5\xa1ev \xe2\x80\x9cGorski vijenac\xe2\x80\x9d kojim je 25. svibnja 1997. otvorena nova zgrada Crnogorskog narodnog kazali\xc5\xa1ta.\n_START_SECTION_\nNagrade i priznanja\n_START_PARAGRAPH_\nBranislav Mi\xc4\x87unovi\xc4\x87 je nagra\xc4\x91en najzna\xc4\x8dajnijim profesionalnim i dru\xc5\xa1tvenim priznanjima, kao \xc5\xa1to su: nagrada za re\xc5\xbeiju "Joakim Vuji\xc4\x87", nagrada za re\xc5\xbeiju "Jovan Putnik", Gran-prix za re\xc5\xbeiju Festivala festivala, Sterijina nagrada za re\xc5\xbeiju, Velika nagrada Crnogorskog narodnog kazali\xc5\xa1ta i nagrada za doprinos kazali\xc5\xa1noj kulturi u Crnoj Gori "Veljko Mandi\xc4\x87"._NEWLINE_Nagra\xc4\x91en je i nagradom \xe2\x80\x9c19.decembar\xe2\x80\x9d koja se dodjeljuje povodom Dana oslobo\xc4\x91enja Podgorice (2002.) i najvi\xc5\xa1im nacionalnim priznanjem - Trinaestojulskom nagradom (1997.)._NEWLINE_Dobitnik je i me\xc4\x91unarodne nagrade Zlatna jabuka u Republici Makedoniji (2008.), koja se dodjeljuje za izuzetan doprinos promoviranju Makedonije, sna\xc5\xbeenje me\xc4\x91unarodne suradnje i postizanje vrhunskih rezultata u razli\xc4\x8ditim podru\xc4\x8djima. U velja\xc4\x8di 2010. godine tada\xc5\xa1nji predsjednik Republike Hrvatske Stjepan Mesi\xc4\x87 uru\xc4\x8dio mu je Red Danice hrvatske, s likom Marka Maruli\xc4\x87a, za posebna dostignu\xc4\x87a u kulturi._NEWLINE_Prijestolnica Cetinje nagradila ga je Poveljom Ivan Crnojevi\xc4\x87, za izuzetan doprinos i promid\xc5\xbebu Prijestonice (2012.). Dobitnik je i godi\xc5\xa1njeg nagrade Me\xc4\x91unarodne Akademije Mihai Eminescu za oblast kazali\xc5\xa1nog stvarala\xc5\xa1tva (2012.), spomen - medalje SUBNORA koja simbolizira 70. godina trinaestosrpanjskog ustanka (2013.), medalje sv . Tripuna, koju dodjeljuje Kotorska biskupija, za dugogodi\xc5\xa1nju suradnju u oblasti kulture i za aktivnu ulogu u promicanju ekumenskog dijaloga (2013.), kao i brojnih drugih priznanja.\n_START_SECTION_\nMinistarski mandat\n_START_PARAGRAPH_\nTijekom njegovog mandata provedene su zakonodavne i institucionalne reforme u oblasti kulture i done\xc5\xa1eno nekoliko vrlo va\xc5\xbenih zakona, podzakonskih akata i programa: Zakon o kulturi (kojim je prvi put utvr\xc4\x91en postotak za financiranje kulture iz teku\xc4\x87eg prora\xc4\x8duna Crne Gore), Zakon o za\xc5\xa1titi kulturnih dobara, zakoni o muzejskoj, bibliote\xc4\x8dkoj i arhivskoj djelatnosti, Zakon o javnim radio - difuznim servisima Crne Gore (kojim je rije\xc5\xa1eno pitanje odr\xc5\xbeivosti javnog servisa), Nacionalni program razvoja kulture, Uredba o kriterijima i na\xc4\x8dinu dodjeljivanja statusa istaknuti kulturni stvaratelj, Program za\xc5\xa1tite i o\xc4\x8duvanja kulturnih dobara (kojim se profilirao realan i racionalan okvir za organizirano, dinami\xc4\x8dno i kontinuirano djelovanje i unapre\xc4\x91enje stanja kulturne ba\xc5\xa1tine i koji se mo\xc5\xbee smatrati prekretnicom u na\xc4\x8dinu financiranja za\xc5\xa1tite i o\xc4\x8duvanja kulturnih dobara). Rije\xc5\xa1eno je pitanje statusa samostalnih umjetnika._NEWLINE_Intezivirana je me\xc4\x91unarodna suradnja, potpisani brojni bilateralni sporazumi, a u suradnji i uz financijsku potporu UNESCO realiziraju se brojni programi i projekti iz oblasti kulture, znanosti i obrazovanja._NEWLINE_Crna Gora je dobila manifestacije i festivale od posebnog zna\xc4\x8daja za kulturu Crne Gore, adaptirani su i opremljeni 11 centara za kulturu na sjeveru Crna Gore, a programom Cetinje - grad kulture 2010-2015 realizirano je vi\xc5\xa1e od 30 razvojnih projekata._NEWLINE_Crna Gora je predstavljena na svim referentim me\xc4\x91unarodnim manifestacijama, kao \xc5\xa1to su: Venecijansko bijenale, Market Me\xc4\x91unarodnog filmskog festivala u Cannesu, Sajam knjiga u Frankfurtu i Leipzigu. Crna Gora je i prvi put kandidirala film za najzna\xc4\x8dajniju filmsku nagradu Oskar, u kategoriji najbolji strani film u 2013. godini._NEWLINE_Tijekom mandata Branislava Mi\xc4\x87unovi\xc4\x87a Crna Gora je 15. travnja 2013. godine u procesu pristupanja Europskoj uniji otvorila i privremeno zatvorila Poglavlje 26: Obrazovanje i kultura.'